**Rhifyn 24 - Newyddion y Byd**

|  |
| --- |
| **21 Hydref 2013 – Nomadiaid Mongolia yn cyfanheddu**  Yn draddodiadol, mae nomadiaid Mongolia yn treulio llawer iawn o'r flwyddyn yn teithio ar gefn ceffylau trwy ehangder y *steppe* Gobi ac Ewrasaidd yn chwilio am wyrddni i'w defaid a'u gwartheg gael pori arno. Fodd bynnag, gallai hyn newid oherwydd gwaith un asiantaeth gymorth o'r Unol Daleithiau.  Cafodd *The Millennium Challenge Corporation* (MCC) ei sefydlu gan lywodraeth yr Unol Daleithiau tua naw mlynedd yn ôl. Ei fwriad oedd rhoi cymorth ariannol i grŵp bychan o wledydd a'u helpu nhw i dyfu'n economaidd a lleihau tlodi yn y wlad. Mae Mongolia, yng nghanol Asia, yn un o'r gwledydd hyn ac mae'r MCC yn gweithio gydag awdurdodau'r wlad i helpu lleihau gor-bori ar diroedd gwyrdd y wlad.  Mae nifer y da byw sydd ar y *steppe* wedi cynyddu'n gyflym yn ddiweddar a dyma wraidd y broblem. Mae hynny wedi arwain at ddirywiad mawr ym mioamrywiaeth yr ardal. Digwyddodd y cynnydd hwn, yn rhannol oherwydd bod defaid yn cael eu bridio i gynhyrchu gwlân i'w allforio i China ar gyfradd enfawr. Mae'n cael ei werthu am bris isel, felly mae'r ffermwyr yn bridio mwy a mwy o anifeiliaid i wneud iawn am hynny.  Yn draddodiadol, mae pawb wedi defnyddio tir Mongolia fel y mynnon nhw. Bydd project yr MCC yn rhoi cynnig ar rywbeth newydd trwy roi'r hawl i ddarn 'preifat' o dir i deuluoedd er mwyn i'w hanifeiliaid gael pori. Am hynny, rhaid i'r teulu leihau'r nifer o anifeiliaid maen nhw'n eu cadw. Mae'r MCC yn gobeithio bydd y cynllun yn rhoi cyfle i weddill tir gwyrdd yr ardal i adfer. Bydd yr arbrawf yn cynnwys tua 1000 o deuluoedd mewn dwy ardal gyfagos i ddinasoedd mawr. Os yw'n llwyddiannus, fe fydd yn cael ei ehangu eto. |
| **20 Medi 2013 – Nomadiaid y Sahara yn cwrdd ar gyfer cystadleuaeth harddwch ychydig yn wahanol**  Daeth miloedd o nomadiaid sydd o ardal i'r gogledd o Niger, un o wledydd y Sahara, at ei gilydd i ddathlu un o wyliau mawr eu diwylliant - Salt Cure Festival. Mae aelodau o'r grwpiau ethnig, Tuareg a Fulani yn gadael eu hanifeiliaid i bori ar diroedd llawn mwynau, ac yn treulio wythnos gyda'u teulu a'u ffrindiau mewn pentref bach o'r enw Ingall, i fwynhau gweithgareddau fel cerddoriaeth draddodiadol a gorymdeithiau camelod.  Er bod y digwyddiad yn un anghysbell, mae'n un pwysig iawn. Bydd swyddogion y llywodraeth yn teithio o'r brifddinas Niamey er mwyn mynychu. Ond nid yw'n hwyl i gyd - mae llawer o'r nomadiaid yn treulio eu bywydau gannoedd o filltiroedd oddi wrth ysbyty. Mae pobl yn ciwio ger clinig dros dro er mwyn cael gweld meddyg neu dderbyn triniaeth yn ogystal â gwrando ar ymgyrchoedd meddygol. Mae milfeddygon ar gael i drin anifeiliaid hefyd.  Un atyniad anarferol at yr ŵyl yw'r orymdaith harddwch - i ddynion! Bydd aelodau gwrywaidd, ifanc y llwyth Woodabe yn gwisgo colur, gwisgoedd hardd a digon o *bling* ac yn dawnsio o flaen merched y llwyth i gael eu beirniadu (efallai y bydd un yn dewis un o'r dynion yn ŵr iddi).  Yn anffodus, mae'r orymdaith harddwch mewn perygl. Nid yw'r nomadiaid Woodabe yn gallu cwrdd oni bai eu bod nhw wedi cael digon o law i gynnal y tri o amgylch eu pentref a bwydo eu da byw. At hynny, mae gweithgarwch diweddar terfysgwyr al-Qaeda wedi arwain ar anghydfod yn yr ardal a allai ddod â'r gystadleuaeth i ben, am byth. |
| **21 Hydref 2013 - Senedd Sami yn ail agor er gwaetha gwrthwynebiadau gwleidyddion Norwy**  Ail agorodd y S*ametinget* (Senedd Sami)am sesiwn newydd gan Frenin Harald V heddiw. Gwnaed hyn er gwaethaf gwrthwynebiadau gan rai gwleidyddion llywodraeth Norwy sy’n gobeithio gweld ei derfyn.  Mae’r Sami yn bobl frodorol sy’n byw yn rhanbarth Arctig Norwy, Sweden, y Ffindir a rhannau o Rwsia. Yn draddodiadol, maen nhw’n nomadiaid, yn bugeilio ceirw a defaid, pysgota a dal anifeiliaid ar gyfer ffwr dim ond dêr mwyn gwneud bywoliaeth yn anialwch rhew Cylch yr Arctig.  Cafodd bobl y Sami eu senedd eu hunain yn 1989. Mae’n debyg i Gynulliad Cymru mewn rhai ffyrdd - mae’n gweithio ar faterion fel iaith, addysg, materion amgylcheddol, ffynonellau naturiol a diwylliant Samiaidd. Nid yw’r *Sametinget* yn boblogaidd gyda phawb. Mae rhai ceidwadwyr Norwyaidd yn credu bod gormod o arian yn cael ei wario ar gynnal a chadw’r iaith Sami. Hefyd, maen nhw eisiau gwêl mwy o fwyngloddio yn rhanbarthau traddodiadol Sami, rhywbeth y mae’r bobl Sami yn amheus iawn ohono. |